กองทัพบก เดลิเวอรี่หน้ากากอนามัยให้ประชาชนถึงบ้าน “หนึ่งกล่องต่อหนึ่งครอบครัว”ลดภาระ เสริมการป้องกันตนเอง
พันเอกหญิง ศิริจันทร์ งาทอง รองโฆษกกองทัพบก เปิดเผยว่า ขณะนี้มาตรการป้องกันการแพร่ระบาดของโรคโควิด -19 ที่ได้ผลชัดเจน คือการสวมหน้ากากอนามัย ซึ่งกลายเป็นอุปกรณ์ที่จำเป็นในการดำรงชีวิต ที่ผ่านมา กองทัพบกมีนโยบายให้หน่วยทหารรณรงค์สร้างการรับรู้ในการป้องกันตนเอง พร้อมนำเจลแอลกอฮอล์พระราชทาน และหน้ากากอนามัยไปมอบให้กับประชาชนในพื้นที่ต่างๆ อย่างต่อเนื่อง และจากความห่วงใยของผู้บัญชาการทหารบกที่เห็นว่าประชาชนบางส่วนอาจได้รับหน้ากากอนามัยหรือจัดหาด้วยตนเองไม่เพียงพอ อีกทั้งปัจจุบันความจำเป็นในการใช้หน้ากากอนามัยประจำวันเพิ่มสูงขึ้น  เพื่อเสริมการป้องกันตนเองและช่วยลดภาระของประชาชน ผู้บัญชาการทหารบก จึงมอบหมายให้หน่วยทหาร นำหน้ากากอนามัย “หนึ่งกล่องต่อหนึ่งครอบครัว”กระจายออกมอบให้ประชาชนตามที่พักอาศัย ร้านค้า แหล่งชุมชน แบบ“Delivery mask “ให้ถึงมือประชาชนอย่างทั่วถึงมากที่สุด โดยจะดำเนินการตลอดเดือนพฤษภาคมนี้ล่าสุดวันนี้ (4 พ.ค.64) ในพื้นที่กรุงเทพมหานคร กำลังพลจิตอาสาจากกองทัพภาคที่ 1 ออกประชาสัมพันธ์สร้างความเข้าใจการปฏิบัติตนเพื่อป้องกันโควิด -19 พร้อมมอบหน้ากากอนามัย 1,500 กล่องให้กับประชาชนใน 4 พื้นที่ ได้แก่ ชุมชนตลาดกลางดินแดง เขตดินแดง, ชุมชนตรอกสลักหิน เขตปทุมวัน, ชุมชนคลองเปรมประชาพัฒนา เขตหลักสี่ และชุมชนประชาร่วมใจ 2 เขตจตุจักร นอกจากนี้ ยังได้ร่วมกับชุมชนเขตพระนครจัดกิจกรรม “ชุมชนเขตพระนคร และกองทัพบกร่วมใจเฉลิมพระเกียรติพระบาทสมเด็จพระเจ้าอยู่หัว” ณ วัดราชนัดดาราชวรวิหาร พร้อมมอบหน้ากากอนามัย 1,000 กล่องให้กับประชาชนในชุมชนโดยรอบกองบัญชาการกองทัพบกด้วย